د خزانې وزير ويل ټماټر په ۱۷ روپۍ کيلوګرام: خو پاکستان اوس د ايران نه ټماټر راغواړي
پاکستان په ملک کې د ټماټرو د يو کيلو ګرام بيعې د ۳۰۰ روپو نه سېوا کېدو وروسته د ايران څخه د ټماټرو راغوښتو پرېکړې ده.
کراچۍ — د پاکستان د خوراک او څيړنې مرکزي وزير صاحب زاده محمد محمود سلطان ويلي په بلوچستان صوبه کې د ټماټر ختمېدو او په سيند صوبه کې د فصل وروسته رارسېدو له امله د ايران څخه ټماټر راغوښتلی شي. هغه ويلي د ايران څخه چې کوټې ته ټماټر رارسيږي بيعه به يې ۵۴ روپۍ کيلوګرام وي. پاکستان دا پرېکړه په داسې حال کې کړې چې درې ورځې وړاندې د پاکستان د وزيراعظم د خزانې مشاور حفيظ شېخ په کراچۍ کې ويلي ؤ په منډۍ کې ټماټر يو کيلوګرام په ۱۷ روپۍ دی. په هغه ورځ په کراچۍ کې د ځايي خلکو په وېنا د ټماټر يو کيلوګرام بيعه د ۲۵۰ روپۍ نه سېوا ؤ. په حفيظ شېخ په ټويټر سخت ټکونه شوي وو چې د ملک د وزيراعظم د خزانې مشاور دا حال وي خلکو له ويرېدل پکار دي. ژورنالسټ اسماعيل خان په ټویټر ويلي ؤ، "تاسو بايد وويريږئ چې کله حفيظ شېخ مونږ ته وايي چې د پاکستان اقتصاد مستحکم کيږي". په ټولنيزو رسنيو اوس هم په پاکستان کې د ټماټرو په اړوند خبرې کيږي. د پاکستان پيپلز ګوند سېنېټرې شيري رحمان ويلي "د ټماټر يوه دانه په ۵۵ روپۍ ده". محمد اشتياق نومې تن په ټويټر يو عکس شريک کړی چې پکې دوکاندار ته ډېر شی ټماټر پراته دي، هغه ورته ليکلي "دا يو شتمن تن دی".